Saku Salminen (jääkiekkoilija, 1999)
Ura

Salminen on Tapparan kasvatti. Kaudella 2016–2017 hän toimi seuran B-nuorten kapteenina. Kaudella 2018–2019 Salminen voitti Tapparan A-nuorten sisäisen tehotilaston lukemalla +16. Kaudella 2019–2020 hän nousi joukkueen kapteeniksi. Salminen debytoi kauden aikana myös miesten peleissä pelattuaan kolme ottelua lainalla Mestis-joukkue Kooveessa.
Maaliskuussa 2020 Salminen teki vuoden mittaisen sopimuksen Tapparan yhteistyöseuran, Mestis-joukkue TUTO Hockeyn kanssa. Hän harjoitteli samana kesänä Tapparan SM-liigajoukkueen kanssa, mutta Salminen siirtyi TUTOn vahvuuteen kaudeksi 2020–2021. Hänen varsinainen tulokaskautensa Mestiksessä toi 24 runkosarjaottelussa tehot 2+7=9 ja kolmessa playoff-ottelussa kaksi syöttöpistettä. Salminen nousi kauden aikana lainalle Tapparaan, jossa hän sai tililleen seitsemän runkosarjaottelua ilman tehopisteitä. Salminen sai tililleen ensimmäisen SM-liigaottelunsa 14. tammikuuta 2021 SaiPaa vastaan. Hänet merkittiin joukkueensa seitsemänneksi puolustajaksi. Salminen jäi lopulta kuitenkin ilman peliaikaa. Hän sai ensimmäiset jääaikansa SM-liigassa neljännessä ottelussaan 17. helmikuuta 2021 vieraissa Porin Ässiä vastaan. Salminen merkittiin Tapparan seitsemänneksi puolustajaksi. Hän sai jääaikaa lopulta 7.26 minuuttia.
Kaudeksi 2021–2022 Salminen teki Tapparan kanssa vuoden mittaisen SM-liigasopimuksen. Hän pelasi varsinaisen tulokaskautensa aikana 42 runkosarjaottelua tehden kolme syöttöpistettä. Jatkoaika.com-verkkolehden pelaaja-arvion mukaan Salminen oli kuitenkin joukkueen puolustuksen heikoin lenkki, eikä hän säväyttänyt juuri missään vaiheessa. Salminen keräsi verrattain heikon teholukeman –7. Hän ei saanut peliaikaa enää pudotuspeleissä. Salminen voitti kauden päätteeksi kuitenkin Suomenmestaruuden. Hän pelasi Tapparassa myös yhdeksän Mestarien liigan ottelua tehden yhden syöttöpisteen. Salminen voitti CHL-hopeaa. Hän pelasi kauden aikana myös yhteensä viisi Mestis-ottelua lainalla kolmessa eri joukkueessa; Kiekko-Vantaassa, Kooveessa ja KeuPa HT:ssä.
Salminen siirtyi kaudeksi 2022–2023 1+1-vuotisella sopimuksella Pelicansiin. Hän teki liigauransa avausmaalin runkosarjan kolmannella kierroksella 21. syyskuuta 2022 SaiPaa vastaan. Kimmo Peltonen valitsi Salmisen ottelun Alumnien tähtien kakkostähdeksi. Hän pelasi SM-liigassa kauden aikana 44 runkosarjaottelua tehopistein 2+5=7 ja 14 pudotuspeliottelua ilman tehopisteitä. Salminen voitti kauden päätteeksi SM-hopeaa. Kesäkuussa 2023 Pelicans uutisoi käyttäneensä hänen sopimuksessaan olleen option ja teki Salmisen kanssa vuoden mittaisen jatkosopimuksen. Kaudella 2023–2024 hän jäi varsin pieneen rooliin. Salminen oli myös yli kuukauden sivussa syyskuussa 2023 tulleen loukkaantumisen vuoksi. Hän pelasi 22 runkosarja- ja kahdeksan pudotuspeliottelua, kunnes kolmannessa finaaliottelussa 24. huhtikuuta 2024 vieraissa Tapparaa vastaan Salminen työnsi käsillään ja ajoi voimalla kiekkoa pelannutta maalivahti Christian Heljankoa päin sillä seurauksella, että hän menetti kypäränsä ja makasi hetken jään pinnassa. Heljanko pystyi jatkamaan ottelua ja kauttaan. Salminen sai tilanteesta 5+20 minuutin ottelurangaistuksen. MTV Urheilun asiantuntija Siim Liivikin mukaan Salminen tiesi, mitä tilanteessa teki. Hänet määrättiin neljän ottelun mittaiseen pelikieltoon, joka päätti Salmisen kauden. Hän voitti kauden päätteeksi SM-hopeaa.
Kaudeksi 2024–2025 Salminen siirtyi kaksivuotisella sopimuksella Saimaan Palloon.